1. ÚVOD

V nariadení (ES) č. 273/2004 sa stanovujú harmonizované pravidlá na kontrolu a monitorovanie určitých látok vo vnútri Únie, ktoré sa často používajú na nezákonnú výrobu omamných a psychotropných látok (ďalej len „drogové prekurzory“) s cieľom zabrániť zneužívaniu takýchto látok. Na základe článkov 15 a 15a tohto nariadenia sa Komisia splnomocňuje prijímať delegované akty na určité účely a za určitých podmienok v období piatich rokov od 30. decembra 2013. V článku 15a ods. 2 nariadenia sa Komisia vyzýva, aby Európskemu parlamentu a Rade predložila správu o delegovaní právomoci, ktorá jej bola udelená, najneskôr deväť mesiacov pred uplynutím tohto päťročného obdobia, t. j. do 31. marca 2018.

V nariadení Rady (ES) č. 111/2005 sa stanovujú pravidlá monitorovania obchodu s uvedenými látkami medzi Úniou a tretími krajinami. Vzťahujú sa na dovoz, vývoz a sprostredkovateľské činnosti. Podobne ako v nariadení (ES) č. 273/2004 je Komisia v súlade s článkami 30a a 30b nariadenia (ES) č. 111/2005 splnomocnená prijímať delegované akty na určité účely a za určitých podmienok v období piatich rokov od 30. decembra 2013. V článku 30b ods. 2 nariadenia sa Komisia vyzýva, aby Európskemu parlamentu a Rade predložila správu o delegovaní právomoci, ktorá jej bola udelená, najneskôr deväť mesiacov pred uplynutím tohto päťročného obdobia, t. j. do 31. marca 2018.

Nariadením (ES) č. 273/2004 a nariadením (ES) č. 111/2005 sa spoločne vykonáva článok 12 Dohovoru Organizácie Spojených národov proti nedovolenému obchodovaniu s omamnými a psychotropnými látkami z 19. decembra 1988 (ďalej len „dohovor OSN“). Týmto článkom sa zmluvné strany dohovoru zaväzujú, aby prijali primerané opatrenia s cieľom zabrániť zneužívaniu látok často používaných pri nezákonnej výrobe omamných alebo psychotropných látok a aby navzájom spolupracovali. Toto ustanovenie sa zakladá na predpoklade, že zamedzenie prístupu k týmto látkam pre producentov a výrobcov nelegálnych drog povedie k zníženiu nezákonnej výroby drog.

Vzhľadom na úzku vecnú súvislosť medzi uvedenými nariadeniami boli zmeny obidvoch daných nariadení prijaté prostredníctvom samostatných delegovaných aktov, ktoré sa týkajú obidvoch nariadení. V dôsledku toho sa uvedené dve požiadavky podávania správ zlúčili do jednej.

2. VYKONÁVANIE PRÁVOMOCI PRIJÍMAŤ DELEGOVANÉ AKTY

V súlade s článkom 15a nariadenia (ES) č. 273/2004 je Komisia splnomocnená prijímať delegované akty uvedené v článku 3 ods. 8, v článku 4 ods. 4 a v článku 5 ods. 7, v článku 7 ods. 2, článku 8 ods. 3 a článku 13 ods. 2. Komisia je navyše v súlade s článkom 15 splnomocnená prijímať delegované akty s cieľom prispôsobiť prílohy I, II a III k nariadeniu novým trendom v oblasti zneužívania drogových prekurzorov a zohľadniť akékoľvek zmeny tabuliek v prílohe k dohovoru OSN.

V súlade s článkom 30b nariadenia (ES) č. 111/2005 je Komisia takisto splnomocnená prijímať delegované akty uvedené v článku 6 ods. 1 treťom pododseku, článku 7 ods. 1 treťom pododseku, článku 8 ods. 2, článku 9 ods. 2 druhom pododseku, článku 10 ods. 5, článku 11 ods. 1 a 3, článku 19 a článku 32 ods. 2. Okrem toho je Komisia v súlade s článkom 30a splnomocnená prijímať delegované akty s cieľom prispôsobiť prílohu k nariadeniu novým trendom v oblasti zneužívania drogových prekurzorov, najmä látok, ktoré možno ľahko transformovať na určené látky, ako aj zohľadniť akúkoľvek zmenu tabuliek v prílohe k dohovoru Organizácie Spojených národov.

Počas posudzovaného obdobia, konkrétne od 30. decembra 2013 do dátumu prijatia tejto správy, Komisia využila svoju právomoc prijímať delegované akty trikrát:

1. Delegované nariadenie Komisie (EÚ) 2015/1011 z 24. apríla 2015, ktorým sa dopĺňa nariadenie Európskeho parlamentu a Rady (ES) č. 273/2004 o prekurzoroch drog a nariadenie Rady (ES) č. 111/2005, ktorým sa stanovujú pravidlá sledovania obchodu s drogovými prekurzormi medzi Spoločenstvom a tretími krajinami, a ktorým sa zrušuje nariadenie Komisie (ES) č. 1277/2005

V tomto nariadení sa stanovujú podmienky udeľovania licencií a registrácií; určujú sa prípady, keď sa licencia a registrácia nevyžadujú; stanovujú sa kritériá na preukázanie zákonného účelu transakcie; určujú sa informácie potrebné na monitorovanie obchodu; stanovujú sa podmienky na určenie zoznamov krajín určenia pre vývozy určených látok kategórie 2 a 3; stanovujú sa kritériá na stanovenie zjednodušených postupov týkajúcich sa oznámení pred vývozom a vývozných povolení; a špecifikujú sa požiadavky týkajúce sa informácií, ktoré sa majú poskytnúť o vykonávaní monitorovacích opatrení týkajúcich sa obchodu s drogovými prekurzormi.

Tieto ustanovenia boli predtým zahrnuté v nariadení Komisie (ES) č. 1277/2005, ale po nadobudnutí platnosti Lisabonskej zmluvy sa stali súčasťou delegovaného nariadenia Komisie. Prípravu delegovaného aktu Komisia intenzívne konzultovala so skupinou expertov EÚ na drogové prekurzory, a to písomne, ako aj na 14., 15. a 16. zasadnutí skupiny (dátumy zasadnutí: 5. mája 2014, 10. novembra 2014 a 22. mája 2015). Členovia skupiny expertov zmeny podporili.

2. Delegované nariadenie Komisie (EÚ) 2016/1443 z 29. júna 2016, ktorým sa mení nariadenie Európskeho parlamentu a Rady (ES) č. 273/2004 a nariadenie Rady (ES) č. 111/2005, pokiaľ ide o zaradenie určitých drogových prekurzorov do zoznamu určených látok

Týmto nariadením sa do zoznamu určených drogových prekurzorov v nariadení (ES) č. 273/2004 a v nariadení (ES) č. 111/2005 pridávajú chlórefedrín a chlórpseudoefedrín. Chlórefedrín a chlórpseudoefedrín sú látky, ktoré možno použiť na výrobu metamfetamínu. Toto doplnenie navrhlo niekoľko členských štátov. Pri príprave delegovaného aktu Komisia intenzívne konzultovala so skupinou expertov EÚ na drogové prekurzory, a to písomne, ako aj na 16., 17. a 18. zasadnutí skupiny (dátumy zasadnutí: 22. mája 2015, 9. novembra 2015 a 3. – 4. mája 2016). Komisia vykonala písomné konzultácie aj s dotknutými zainteresovanými stranami v odvetví. Tento návrh získal širokú podporu.

3. Delegované nariadenie Komisie (EÚ) 2018/XXXX z 26. februára 2018, ktorým sa mení nariadenie Európskeho parlamentu a Rady (ES) č. 273/2004 a nariadenie Rady (ES) č. 111/2005, pokiaľ ide o zaradenie určitých drogových prekurzorov do zoznamu určených látok

Týmto nariadením sa do zoznamu určených prekurzorov drog uvedených v nariadení (ES) č. 273/2004 a nariadení (ES) č. 111/2005 pridáva 4-anilíno-N-fenetylpiperidín (ANPP) a N-fenetyl-4-piperidón (NPP). Látky 4-anilíno-N-fenetylpiperidín (ANPP) a N-fenetyl-4-piperidón (NPP) možno použiť na výrobu fentanylu a analógov fentanylu. Toto doplnenie sa vyžaduje aj na základe rozhodnutia Komisie OSN pre omamné látky o doplnení obidvoch uvedených látok do tabuľky I dohovoru OSN. Pri príprave delegovaného aktu Komisia intenzívne konzultovala so skupinou expertov EÚ na drogové prekurzory, a to písomne, ako aj na 20. zasadnutí skupiny (11. –12. mája 2017) a na 21. zasadnutí skupiny (23. októbra 2017). Komisia vykonala písomné konzultácie aj s dotknutými zainteresovanými stranami v odvetví. Návrh bol uverejnený aj na portáli Európskej komisie o lepšej právnej regulácii s cieľom získať spätnú väzbu od zainteresovaných strán. Návrh zaradiť tieto látky medzi látky kategórie 1 nariadenia (ES) č. 273/2004 a nariadenia (ES) č. 111/2005 získal širokú podporu.

Vo všetkých troch prípadoch Komisia zabezpečila, že sa príslušné dokumenty vo vhodnom čase a vhodným spôsobom postúpili Európskemu parlamentu a Rade.